32 Dinaga tše di fapafapanego kua Yuropa. Maemong a mangwe, dintwa tša semolao tša mabapi le tshwanelo ya go godiša bana di ile tša išwa le dikgorong tša tsheko tše di phagametšego dikgoro tša tsheko tša naga. Kgoro ya Yuropa ya Ditshwanelo tša Batho (European Court of Human Rights [ECHR]) le yona e ile ya swaragana le taba ye. Mabakeng a mabedi, ECHR e ile ya dumela gore dikgoro tša ditikologong le tša setšhaba di be di beba sefahlego ge di ahlolela batswadi ba Dihlatse le bao e sego Dihlatse feela ka gobane ba le madumeding a sa swanego. ECHR e ile ya re seo ke kgethollo, gomme ya phetha ka gore “go se ahlolele motho gabotse feela ka gobane a le bodumeding bjo itšego ga go amogelege.” Mma yo mongwe yo e lego Hlatse yo a ilego a holwa ke phetho e bjalo ya ECHR o ile a bolela kamoo a ilego a imologa ka gona gomme a re: “Go be go nkweša bohloko kudu go latofatšwa ka gore ke tla gobatša bana ba ka, mola e le gore ke be ke leka go ba nea seo ke bego ke nagana gore se tla ba hola kudu—go ba godiša e le Bakriste.”